Okresná prokuratúra Žilina 
Moyzesova 20, 011 56 Žilina 1

Sp. zn. : 2 Pv 305/12/5511	Žilina, 8.10.2013
EEČ : 2-43-583-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	Hoci má ako otec zákonnú vyživovaciu povinnosť voči svojim deťom XXXXX, nar. XXXXX vo výške 2.000,- Sk (66,39 Eur) mesačne a XXXXX, nar. XXXXX vo výške 1.500,- Sk (49,79 Eur) mesačne, vyplývajúcu zo Zákona o rodine, ktorej výška bola určená rozsudkom Okresného súdu v XXXXX       XXXXX zo dňa XXXXX, právoplatným dňa XXXXX, s povinnosťou platiť výživné vždy do 15-teho dňa v mesiaci vopred k rukám matky XXXXX, nar. XXXXX, bytom XXXXX, túto svoju vyživovaciu povinnosť si vedome riadne neplnil od 13.08.2009 doposiaľ, vyjmúc obdobie od 13.08.2009 do 28.02.2011 a obdobie od 11.11.2011 do 29.02.2012, kedy bol XXXXX evidovaný ako uchádzač o zamestnanie bez nároku na podporu v nezamestnanosti na Úrade práce XXXXX, pracovisko XXXXX, čím za obdobie od 13.08.2009 do dnešného dňa 08.10.2013 bol povinný uhradiť výživné k rukám XXXXX v celkovej výške 3.136,86 Eur,  

lebo zanikla trestnosť činu.

Odôvodnenie:
Uznesením vyšetrovateľky PZ Okresného riaditeľstva PZ XXXXX XXXXX zo dňa XXXXX bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. c/ Tr. zákona na tom skutkovom základe, ako je uvedené vo výrokovej časti tohto uznesenia.
Dňa 09.11.2012 bolo trestné stíhanie obvineného XXXXX prerušené podľa § 228 ods. 2 písm. a/ Tr. poriadku z dôvodu jeho  neprítomnosti. 
V trestnom stíhaní bolo pokračované dňa 30.08.2013, po tom, čo sa obvinený XXXXX osobne dostavil na políciu. 
Pokiaľ ide o právnu kvalifikáciu, táto bola vyšetrovateľkou PZ dňa 30.08.2013 zmenená z prečinu zanedbania povinnej výživy podľa § 207 ods. 1, ods. 3 písm. c/ Tr. zákona na prečin zanedbania povinnej výživy podľa § 207 ods. 1 Tr. zákona, a to z dôvodu, že predchádzajúce odsúdenie XXXXX pre neplatenie výživného, ktoré odôvodňovalo právnu kvalifikáciu podľa § 207 ods. 3 písm. c/ Tr. zákona, bolo zahladené z dôvodu, že XXXXX sa osvedčil v skúšobnej dobe podmienečného odsúdenia. 

Po ukončení vyšetrovania bol spisový materiál v uvedenej trestnej veci predložený na Okresnú prokuratúru v Žiline na ďalšie konanie. 
Ako vyplýva z vyšetrovacieho spisu, v rámci dokazovania bol vypočutý obvinený XXXXX a svedkyňa - poškodená XXXXX, pričom zároveň boli zabezpečené viaceré listinné doklady. 

Obvinený XXXXX  bol vo veci vypočutý dňa 30.08.2013. 
Menovaný využil svoje právo a vo veci odmietol vypovedať. Uviedol len, že dlh na výživnom uhradí, ako i uhradí výživné za mesiace september a október 2013. Od 14.05.2013 pracuje v Rakúsku.   

Svedkyňa - poškodená XXXXX bola vo veci vypočutá dňa 07.03.2012, kedy podala trestné oznámenie a následne dňa 06.09.2013.
Menovaná uviedla, že po rozvode s XXXXX jej boli zverené do opatery ich deti XXXXX a XXXXX, pričom súd určil XXXXX platiť výživné na dcéru po 2.000,- Sk mesačne a na syna po 1.500,- Sk mesačne. Na XXXXX už i v minulosti podala trestné oznámenie z dôvodu neplnenia vyživovacej povinnosti a toto bolo skončené odsúdením XXXXX. Za obdobie, ktoré bolo predmetom tohto súdneho konania, jej XXXXX dlžné výživné nezaplatil. Pokiaľ ide o jednotlivé platby na výživnom, XXXXX uviedla, že XXXXX jej v rokoch 2009 a 2010 neuhradil žiadnu sumu na výživnom, v roku 2011 jej uhradil päť platieb po 117,- Eur, v roku 2012 jej uhradil štyri platby po 117,- Eur a dve platby po 240,- Eur, v júni 2013 jej zaplatil 119,- Eur a v auguste 2013 zaplatil 1.603,- Eur, čím má uhradené výživné do konca októbra 2013. XXXXX zároveň uviedla, že všetky potreby pre deti zabezpečuje zo svojho príjmu zo zamestnania. Nikto jej finančne nevypomáha. Pokiaľ ide o vzťah detí a XXXXX, uviedla, že XXXXX sa o deti nezaujíma. Dcéra XXXXX je v súčasnosti študentkou XXXXX XXXXX v XXXXX a syn Tomáš navštevuje XXXXX. Neplatenie výživného zo strany XXXXX nemalo trvalo nepriaznivé následky na deti. Deti núdzou netrpia. 

Poznamenávam, že XXXXX bola vyšetrovateľkou PZ upovedomená o tom, že v rámci tohto trestného konania nie je možné XXXXX postihnúť za neplatenie výživného za obdobia, počas ktorých bol evidovaný na úrade práce. 

Súčasťou spisu je rozsudok Okresného súdu v XXXXX XXXXX zo dňa XXXXX, ktorým bolo manželstvo XXXXX a XXXXX rozvedené a deti XXXXX a XXXXX boli zverené do osobnej starostlivosti matky. Otec bol zaviazaný prispievať na výživu XXXXX sumou vo výške 2.000,- Sk mesačne (v súčasnosti 66,39 Eur mesačne) a na výživu XXXXX sumou vo výške 1.500,- Sk mesačne (v súčasnosti 49,79 Eur mesačne).
V spise sa nachádzajú i fotokópie ústrižkov poštových poukazov, resp. potvrdenia o bankovom prevode, z ktorých vyplývajú jednotlivé platby na výživnom, ako vo svojej výpovedi uvádzala XXXXX. 

Zo zabezpečených správ k osobe obvineného XXXXX z Úradu práce XXXXX, pracovisko XXXXX, vyplýva, že XXXXX bol na tamojšom úrade práce evidovaný ako uchádzač o zamestnanie v dobe od 26.11.2008 do 28.02.2011 a od 11.11.2011 do 29.02.2012 bez nároku na podporu v nezamestnanosti. 
Z uvedeného dôvodu (evidencia na úrade práce) nie je možné neplatenie výživného počas uvedených období vyhodnotiť ako zavinené neplatenie výživného zo strany XXXXX v zmysle Trestného zákona a z tohto dôvodu boli uvedené obdobia vyňaté z obdobia, za ktoré bol XXXXX povinný uhradiť výživné, aby bolo jeho trestné stíhanie zastavené.
Je potrebné však poznamenať, že v prípade, pokiaľ nedôjde k úhrade výživného i za tieto obdobia, nezaplatené výživné je možné vymáhať prostredníctvom exekútora. 

S poukazom na vykonané dokazovanie konštatujem, že XXXXX si riadne neplnil vyživovaciu povinnosť na svoje deti XXXXX a XXXXX od 13.08.2009 doposiaľ, pričom dlh na výživnom (za tzv. zavinené obdobie neplatenia výživného) v plnom rozsahu uhradil - má uhradené výživné do konca októbra 2013.
V priebehu konania bolo zistené, že neplatenie výživného nemalo pre deti XXXXX trvalo nepriaznivé následky.

Prečinu zanedbania povinnej výživy podľa § 207 ods. 1 Tr. zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.
 
Podľa § 86 písm. a/ Tr. zákona trestnosť trestného činu zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Keďže obvinený XXXXX uhradil celý vzniknutý dlh na výživnom a neplatenie výživného nemalo trvalo nepriaznivé následky, splnil podmienky citovaného ustanovenia § 86 písm. a/ Tr. zákona.
	
Podľa § 215 ods. 1 písm. h/ Tr. poriadku prokurátor zastaví trestné stíhanie, ak zanikla trestnosť činu.
	
Vzhľadom na vyššie uvedené skutočnosti som preto rozhodla tak, ako je  uvedené vo výrokovej časti tohto uznesenia a trestné stíhanie vedené proti XXXXX som zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátorka